钦定古今图书集成/明伦汇编/闺媛典/第369卷 > 燕女
## 钦定古今图书集成/明伦汇编/闺媛典/第369卷 > 燕女

按《蓬轩别记》：“燕有贫家女，性颇慧，数岁时，聆其伯母
诵佛经，辄记不忘。里有慕之者，以礼聘为妇。后伯母
死，女继之诵，日久不辍，文义通晓，专心事佛，不复有
嫁意。母恚曰：‘汝辞婚，聘礼奚偿’？女曰：‘必有施之者’。母
谇女退。未几，一翁以白金来施，视聘礼倍焉，里人与
其家咸诧女能前知。母以所施半偿聘礼，女曰：‘全畀
之，恐亦不得用也’。”乃作偈曰：“业缘休认是姻缘，一念
真空已了然。当时许尔为媳妇，今日身居天外天。”母
持金与偈往，遂得辞。不数日，聘家金为盗持去，由是
人信女神灵，呼为活佛，远近赍香币来拜。谍事者坐
以妖人惑众，收下锦衣狱。杂治之无验。移系秋台，莫
能行，以筐舁之去。适试政秋曹，尝一见之，鞫亦无验。
令之嫁，则欲死，继谕之曰：“君命也，孰敢辞？”遂令邑庠
生某娶焉，未几卒。